Der er lagt op til en rigtig herrefight blandt de konservative i forbindelse med det kommende folketingsvalg.

 

Samfundsforsker Johannes Andersen har overfor TV2/Nord vurderet, at Lene Espersen sandsynligvis kunne trække en konservativ med sig i folketinget ved det kommende folketingsvalg. Han mener at det bliver Daniel Rugholm eller Tage Leegaard. Nu melder der sig endnu en bejler til en konservativ plads i folketinget. Thomas Krarup siger til TV2/Nord, at han bestemt ikke er enig med Johannes Andersens vurdering. Thomas Krarup er konservativ folketingskandidat i Aalborg, og tror selv på, at han har en rimelig chance for at give Daniel Rugholm og Tage Leegard en fair herrefight i kampen om pladserne i folketinget. Foruden sin kandidatur til folketinget, er han desuden gruppeformand for den konservative byrådsgruppe i Aalborg Kommune. Senest til november skal der afholdes folketingsvalg. Ved det seneste folketingsvalg i 2007, fik de Konservative i Nordjylland valgt tre: Lene Espersen, Knud Kristensen og Jakob Axel Nielsen. De to sidstnævnte er ikke kandidater ved det kommende valg.